INCIPIT SERVICIVM IN TRANSLATIONE BEATE MARIE MAGDALENE, QVE DECIMA NONA DIE MENSIS MARTII ANNVATIM CELEBRATVR. IN VIGILIA TRANSLATIONIS BEATE MARIE MAGDALENE, QVE CELEBRATVR XIX° DIE MENSIS MARTII. AD VESPERAS SVPER PSALMOS ANTIPHONA. CVm discubuisset in domo Symonis Dominus Iesus, mundi gloria, mulier secum, que erat peccatrix, nardi odorifera exhibuit unguenta. Euouae. SEcus pedes ipsius adstans, incessanter ore sacrato diua vestigia osculatur, lacrimis plena. Euouae. IRrigabat igitur dominicos Iesu pedes, fracto quoque alabaustro, precipuis odoribus flagrabat domus omnis, atque capillorum officio detergebat. Euouae. A. SYmon autem intra se inquit: Si esset propheta, sciret profecto, que et qualis esset, que tetigit eum, quia peccatrix est. Euouae. A. ET conuersus Dominus: Postquam veni in domum tuam, non cessat, crine fuso, hec meos osculari pedes. Euouae. CAPITVLVM. SApiencia vincit maliciam, attingit ergo a fine usque ad finem fortiter, et disposuit omnia suauiter. RESPONSORIVM. FElix Maria unxit pedes Iesu. Et extersit capillis suis, et domus impleta est ex odore unguenti. ℣. Mixtum rorem balsami fracto fudit alabaustro, que unguento pretioso pedes unxit Domini. Et extersit. Gloria Patri et Filio et Spiritui sancto. Et extersit. Ex odore. HYMNVS. FIdelium deuotio depromat hymnum Domino, qui Marie Magdalene sedem dedit in ethere. In qua, quid esset pietas, eius ostendit bonitas, quid posset penitentia, patefecit clementia. Que prius enim scelera commiserat innumera, accepta pace venie, regno potitur glorie. Patri, Nato, cum Flamine, sit laus eterno tempore, cui est summa deitas in unitate Trinitas. Amen. ℣. Optimam partem elegit sibi Maria. ℟. Que non auferetur ab ea. ANTIPHONA. CELsi meriti Maria, que solem verum resurgentem videre meruisti mortalium prima, obtine, ut nos visu glorie sue letificet in celis. Euouae. COLLECTA. Largire nobis, clementissime Pater, quo, sicut beata Maria Magdalene Dominum nostrum Iesum Christum super omnia diligendo suorum obtinuit veniam peccaminum, ita nobis, apud misericordiam tuam, sempiternam impetret beatitudinem. Per eundem. AD MATVTINAS INVITATORIVM. ETernum trinumque Deum laudemus et unum, qui sibi Mariam transuexit in ethere sanctam. PS. Venite. HYMNVS. CONsonis Christum veneremur odis, hunc diem sancte celebrando festum, nunc Magdalene Marie per orbem congratulantes. Que caput quondam Domini perunxit ac pedes lauit lacrimis rigando, crine detersit capitis supplexque corde gemendo. Vnde confestim totius reatus contulit Christus veniam precanti, Symoni dignum paradigma pandens ore benigno. Hec tulit myrrham crepera sub luce, ad perungendum Dominum sepulchro, quem resurgentem meruit beata prima videre. Quam procul post hec, tribuente Christo, credimus celi penetrasse culmen, cuius obtentu miserere nobis, Conditor orbis. Gloriam Patri pariter canamus, gloriam Proli Flaminique pio, semper in omni resonemus omnes tempore secli. Amen. IN PRIMO NOCTVRNO ANTIPHONA. REcumbente Iesu in domo Symonis pharisei, accessit ad eum Maria Magdalene, afferens pretiosi libram unguenti. Euouae. A. MAria ergo unxit pedes Iesu et extersit capillis suis, et domus impleta est ex odore unguenti. Euouae. A. QVOniam multum dilexeras, dimissa scito tibi peccamina, et fide quia polles, sacra in pace remitto. Euouae. ℣. DImissa sunt ei peccata multa. ℟. Quoniam dilexit multum. ℟. LEtetur omne seculum in translatione sancte Marie. Quam Iesus, eternus amor, dilexit plurimum. ℣. Hec Maria fuit illa, Domino gratissima, que unguento pretioso pedes unxit Domini. Quam. ℟. LVgens pie defunctum fratrem suum Lazarum, Maria Magdalene dixit ad Iesum: Domine, si fuisses hic, non esset mortuus Lazarus, frater meus. ℣. Videns namque Iesum, procidit ad pedes eius et flebili voce ait. Domine. ℟. O Beata Maria, que piarum undis lacrimarum tersisti tuorum maculas criminum. Assidue te exorare deposcimus pro nostris excessibus. ℣. Summis celorum ciuibus glomerata iamque eterna immortalitate induta. Assidue. Pro nostris. IN SECVNDO NOCTVRNO ANTIPHONA. QVid molesti estis huic mulieri, opus enim bonum operata est in me. Euouae. A. SInite mulierem. Opus enim bonum operata est in me. Nam semper pauperes habetis vobiscum, me autem non semper habetitis. Euouae. A. MIttens hec mulier in corpus meum hoc unguentum, ad sepeliendum me fecit. Euouae. ℣. FIdes tua te saluam fecit. ℟. Vade in pace. ℟. FOrtis ut mors vere beate Marie Magdalene dilectio, que ipsum Dominum nec inter manus persequentium deseruit. Sed ad mortem usque crucis, ei fideliter adhesit. ℣. Aque tribulationum multe non valuerunt eius in Dominum extinguere caritatem. Sed. ℟. COmpletum est igitur in beata Maria Magdalene propheticum illud patientis Domini dictum: Pelli mee, consumptis carnibus, adhesit os meum. ℣. Crucifixo Redemptore seculi, dispersi sunt discipuli. Stabat autem a longe Maria Magdalene. Pelli. ℟. O Felix sacrorum lacrimis rigatio pedum, per quam promeruit Maria dici et esse eius dilecta, ex quo pascuntur in ethere sancti. ℣. Angelico pollet decore hec et hi per Christum. Pascuntur. Gloria Patri et Filio et Spiritui sancto. O felix sacrorum. IN TERTIO NOCTVRNO ANTIPHONA. SAtagebat igitur Martha, soror Marie Magdalene, circa ministeria, que sedens secus pedes Domini, audiebat verba oris eius. Euouae. A. NOn est, Martha inquit, tibi cure, quod soror mea me reliquit solam ministrare? Iube illi, ut me adiuuet. Euouae. A. ET respondens, dixit statim illi Dominus: Vnum extat certe necesse. Hec optimam sibi partem elegit, que non auferetur. Euouae. ℣. QVid molesti estis huic mulieri? ℟. Opus enim bonum operata est in me. ℟. OPtimam partem adepta es a Domino, quam elegisti, beatitudinis eterne. Sancta Maria, intercede pro nobis exiguis, tuam translationem celebrantibus. ℣. Vt mereamur assidue compunctionis imbre nostrorum sordes delictorum abluere. Sancta. ℟. O Felix felicis meriti Maria, que resurgentem a mortuis Dei Filium videre meruisti prima, pro cuius amore seculi contempsisti blandimenta. Sedula nos apud ipsum, quesumus, prece commenda. ℣. Vt tecum mereamur, o Domina, perfrui felicissima ipsius presentia. Sedula. ℟. O Peccatoris solatium, Maria Magdalene, intercedere digneris ad Dominum Deum nostrum pro nobis. Quia humanam fragilitatem non ignoras. ℣. Audi, Domina, et vide, et inclina aurem tuam. Quia. Gloria Patri et Filio et Spiritui sancto. O peccatoris. PROSA. O Maria, prius via crimini septemplici, Redis munda fletus unda, rigans pedes medici. Alabastrum unctione plenum offers pedibus Dantis austrum, aquilone dempto, penitentibus. Tumbam visis signis visis, lucis hora crepere, Prima cernis ab infernis Saluatorem surgere. Magdalena, laude plena, carmen audi supplicum. Duc ad Christum chorum istum, nam nature lubricum. Non ignoras. IN LAVDIBVS ANTIPHONA. LAudibus excelsis omnis mundus exultet in translatione sancte Marie Magdalene. Euouae. A. PEctore sincero Dominum Maria recondens, unxit purgantem baptismi gurgite sancto. Euouae. A. QVo tecum captent eterni munera regni, pro famulis Christum posce, Maria, pium. Euouae. SVstolle, Maria, supplicum in ethere vota, propriis que meruisti fletu dilui noxis. Euouae. A. Intercede. REQVIRE AD IX. CAPITVLVM. SApientia vincit malitiam. ut supra. HYMNVS. MAria fusis crinibus, procumbens Christi pedibus, dum rigat eum lacrimis, se lavat sorde criminis. Nunc consecuta plurimum amoris erga Dominum, in celorum palatio perhenni gaudet premio. Rogamus ergo, Domina, nostra deleto crimina, tuisque sanctis precibus nos iunge celi ciuibus. Patri, Nato, cum Flamine, sit laus eterno tempore, cui est summa deitas in unitate Trinitas. Amen. ℣. OPtimam partem elegit sibi Maria. ℟. Que non auferetur ab ea. AD BENEDICTVS ANTIPHONA. O Mundi lampas et margarita prefulgida, que resurrectionem Christi nuntiando, apostolorum apostola fieri meruisti, Maria Magdalene, semper pia exoratrix pro nobis adsis ad Deum, qui te elegit. Euouae. COLLECTA. Largire nobis, clementissime Pater. ut supra. AD PRIMAM. Laudibus. AD III ANTIPHONA. PEctore sincero. CAPITVLVM. Sapientia vincit malitiam. ut supra. ℟. SAncta Maria Magdalene, audi rogantes seruulos. ℣ Et impetratam nobis celitus tu defer indulgentiam. Gloria Patri et Filio et Spiritui sancto. ℣. Dimissa sunt ei peccata multa. ℟. Quoniam dilexit multum. COLLECTA. Largire nobis clementissime. ut supra. AD VI ANTIPHONA. Quo tecum. CAPITVLVM. Hanc amaui et exquisiui eam a iuuentute mea et quesiui sponsam michi eam assumere, et amator factus sum forme illius. RESPONSORIVM. Dimissa sunt ei peccata multa. ℣. Quoniam dilexit multum. Gloria Patri et Filio et Spiritui sancto. ℣. Fides tua te saluam fecit. ℟. Vade in pace. COLLECTA. BEate Marie Magdalene interuentione multigena, Domine, nostra expientur facinora, in cuius sanctissima translatione tanta indigni sumpsimus sacramenta. Per. AD NONAM ANTIPHONA. INtercede supplicans assidue pro nobis Iesu Domino, Maria Magdalene. Euouae. CAPITVLVM. GEnerositatem glorificat, contubernium habens Dei, sed et omnium Dominus dilexit eam, doctrix est enim discipline Dei. ℟. Fides tua te saluam fecit. ℣. Vade in pace. Gloria Patri et Filio et Spiritui sancto. ℣. Quid molesti estis huic mulieri. ℟. Opus enim. COLLECTA. PErcipiamus clementiam tuam, omnipotens eterne Deus, beata patrocinante Maria Magdalene, ipsius deuotionis debriati spiritu, et presta propitius, ut cuius translationis diem celebramus in terris, illi coniungi mereamur in celis. Per. in unitate eiusdem Spiritus sancti. AD VESPERAS ANTIPHONA. CVm autem effudisset Maria alabastrum super caput Domini, impleta est domus ex odore unguenti. Euouae. A. LAcrimis ergo rigabat pedes eius et capillis tergebat et osculabatur et unguento ungebat. Euouae. SAtagente circa frequens ministerium sorore sua, Maria, sedens secus pedes Domini, audiebat verbum illius. Euouae. A. DIxit autem Dominus: Maria partem elegit optimam, que non auferetur ab ea. Euouae. A. HIc certe precipuus Marie amor, que a monumento dominico, discipulis recedentibus, sublatum credens, non recedebat. Euouae. CAPITVLVM. SApientia vincit malitiam. Vt supra. RESPONSORIVM. REgnum mundi et omnem ornatum seculi contempsi propter amorem Domini mei Iesu Christi. Quem vidi, quem cognoui, in quem credidi, quem dilexi. VERSVS. Eructauit cor meum verbum bonum, dico ego opera mea regi. Gloria Patri et Filio et Spiritui sancto. Quem vidi. HYMNVS. FIdelium deuotio. ℣. Optimam partem elegit sibi Maria. ℟. Que non auferetur ab ea. AD MAGNIFICAT ANTIPHONA. O Redundans fons celestis misericordie, de quo beata Maria Magdalene copiosum hausit munus indulgentie, nobis eius festa celebrantibus adesto, Christe, mitis ac propitius. Euouae. COLLECTA. LArgire nobis clementissime. AD MISSAM INTROITVS. GAudeamus omnes in Domino, diem festum celebrantes sub honore Marie Magdalene, de cuius translatione gaudent angeli et collaudant Filium Dei. P. Eructauit cor. Euouae. COLLECTA. Largire nobis, clementissime Pater. REQVIRE SVPRA AD VESPERAS. LECTIO LIBRI SAPIENTIE. SApientia vincit malitiam... Doctrix est enim discipline Dei. RESPONSORIVM. DIlexisti iustitiam et odisti iniquitatem. ℣. Propterea unxit te Deus, Deus tuus, oleo letitie. ALleluya. OPtimam partem in celis elegit sibi fidelis Christi dilectrix Maria, que nos perducat prece pia ad supernas celi sedes, ut partis simus heredes, que non auferetur ab ea in eternum. PROSA. Maria de Magdalo, te duce, didascalo, subtrahamur scandalo prauitatis. Arcus, archa federis, vallis Achor, aperis spem reis et miseris desperatis. Iesu cum familia vite necessaria propria de copia das, Maria. Bis perunctis pedibus, sponso caput dulcibus ungis aromatibus, sponsa pia. Tu passo compateris et cumcrucifigeris, nec in morte deseris, flens, auctorem. Prompta Iesum ungere, prima vides surgere de sepulchri funere Redemptorem. Hunc prophetas scandere thronum Patris dextere, nos ut urbis supere locum paret. Mortue biennio vitam, victum filio das, et pater tedio per te caret. Post heremi gemitus diem prescis transitus, versus Aquis primitus tumulata. Introlata predium Vizeliacensium, sis ad te clamantium aduocata. Amen. SECVNDVM IOHANNEM. IN illo tempore, Maria stabat... et hec dixit michi. Credo in unum Deum. OFFERTORIVM. REcordare, o Maria Magdalene, in conspectu Dei, ut loquaris pro nobis bonum, et ut auertas indignationem suam. PROSA. SUccurre miseris, o Magdalena. Fac nos a sceleris solui cathena. Fac nos deuotos in penitentia. Seruans in boni perseuerantia. Vt tua saluemur per iuuamina. Gratanter suscipe laudum carmina, O Magdalena, a nobis. SECRETA. IMmolantes in conspectu serenitatis tue, omnipotens Pater, sacrificium laudis, quesumus clementiam tuam, ut ipsa pro nobis exoret in celis, que Vnigenito tuo, Domino nostro, ministrare promeruit in terris. Qui tecum. COMMVNIO. CElsi meriti Maria, que solem verum, resurgentem ab inferis, videre meruisti, prima mortalium in terris, obtine sacris precibus, ut nos visu sue maiestatis tecum letificare dignetur in celis. POST COMMVNIONEM COLLECTA. BEate Marie Magdalene interuentione multigena, Domine, nostra expientur facinora, in cuius sanctissima translatione tanta indigni sumpsimus sacramenta. Per. Alleluya. ℣. O consolatrix pauperum, peccatoris solatium, desperatis spem aperis et sinum penitenti, Magdalena, presidium labentium, surgentium, adesto penitenti. PROSA. Aue, sancta Magdalena, spei clauis, vite vena, peccatoris solatium. Apostola laude plena, laus amena, vox serena, tuum decent preconium. Iesum rigas cordis rore, crine tergis, premis ore pedibus eius basium. Ter perungis Saluatorem et unguenti per odorem totum finguit hospitium. Trini fletus per lamentum, per effusum ter unguentum, turturis sonat gemitus. Tempus est putationis, carnem vi contritionis sibi passum det spiritus. Laxa quibus est habena, fac, o sancta Magdalena, quo frenari studeant. Ne dum iuuenes vel senes euagantur tam effrenes, Orchi penam subeant. A pago Aquis sublata, Vizeliaci translata, per beatum Badilonem, Ibi diu tunc celata, duc, in capsa iam leuata, nos ad Dei visionem. Amen.